അഴിക്കല് ബോട്ട് ദുരന്തം 10000 രൂപ അടിയന്തരസഹായം പ്രഖ്യാപിച്ച് സര്ക്കാര് കൊല്ലം: അഴീക്കല് ബോട്ട് ദുരന്തത്തില് മരിച്ചവരുടെ കുടുംബങ്ങള്ക്ക് 10000 രൂപ അടിയന്തര സഹായം പ്രഖ്യാപിച്ച് സംസ്ഥാന സര്ക്കാര്. സംഭവസ്ഥലം സന്ദര്ശിച്ച മന്ത്രി സജി ചെറിയാനാണ് ഇക്കാര്യം അറിയിച്ചത്. മരിച്ചവരുടെ കുടുംബങ്ങള്ക്ക് 10000 രൂപ അടിയന്തര സഹായവും പരിക്കേറ്റവര്ക്ക് 5000 രൂപ അടിയന്തര സഹായവുമാണ് പ്രഖ്യാപിച്ചത്. മറ്റ് സഹായങ്ങള് ആലോചിച്ച ശേഷം തീരുമാനിക്കും. എല്ലാവരുടെയും ചികിത്സയും സൗജന്യമായിരിക്കും. വള്ളത്തിന്റെ നഷ്ടം പരിഹരിക്കാനും നടപടി സ്വീകരിക്കുമെന്ന് മന്ത്രി വ്യക്തമാക്കി. രക്ഷാപ്രവര്ത്തനത്തിന് വേണ്ട സംവിധാനങ്ങള് ഒരുക്കാന് മന്ത്രി നേരത്തെ നിര്ദ്ദേശം നല്കിയിരുന്നു.ആലപ്പുഴ വലിയഴീക്കല് ഭാഗത്തു നിന്ന് മത്സ്യബന്ധനത്തിനു പോയി തിരികെ വരികയായിരുന്ന ഓംകാരം എന്ന വള്ളമാണ് അപകടത്തില് പെട്ടത്. സുനില് ദത്ത്, സുദേവന്, തങ്കപ്പന്, ശ്രീകുമാര് എന്നിവരാണ് മരിച്ചത്. നാലുപേരും ആറാട്ടുപുഴ വലിയഴീക്കല് സ്വദേശികളാണ്. അഴീക്കല് ഹാര്ബറിന ്ഒരു നോട്ടിക്കല് മൈല് അകലെ രാവിലെ പത്തരയോടെയാണ് അപകടമുണ്ടായത്. തിരയില്പ്പെട്ട് വള്ളം മറിയുകയായിരുന്നു. പതിനാറ് പേരാണ് വള്ളത്തിലുണ്ടായിരുന്നത്. രക്ഷപ്പെട്ട 12 പേരെയും കായംകുളം, ഓച്ചിറ, കരുനാഗപ്പള്ളി എന്നിവടങ്ങളിലെ ആശുപത്രികളില് പ്രവേശിപ്പിച്ചു.